РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/452-21

3. новембар 2021. године

Б е о г р а д

ЗАПИСНИК

48.СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 3.НОВЕМБРА 2021. ГОДИНЕ

Седница је почела у 12,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Оливера Пешић, Горан Ковачевић, Братимир Васиљевић, Ана Чарапић, Золтан Пек и Милорад Мијатовић.

Седници су присуствовали заменици чланова Одбора: Никола Војиновић (заменик Николе Јоловића), Андријана Пуповац (заменик Душка Тарбука), Ана Белиоца (заменик Соње Влаховић), Угљеша Марковић (заменик Душана Бајатовића) и Зоран Томић (заменик Братимира Васиљевића).

Седници нису присуствовали чланови Одбора: Бобан Бирманчевић, Владимир Маринковић, Љиљана Кузмановић Вујаковић и Војислав Вујић , нити њихови заменици.

Седници је присуствовала Татјана Станић, виши саветник у Сектору за царински систем и политику Министарства финансија.

На предлог председника Одбора, Одбор је једногласно (дванаест гласова за) утврдио следећи:

Дневни ред:

1. Разматрање Предлога закона о потврђивању Измене Споразума о пољопривредним производима између Републике Србије и Краљевине Норвешке, који је поднела Влада (број 011-1847/21 од 22. октобра 2021. године).

**ПРВА ТАЧКА ДНЕВНОГ РЕДА: Разматрање Предлога закона о потврђивању Измене Споразума о пољопривредним производима између Републике Србије и Краљевине Норвешке**

Предлог закона образложила је Татјана Станић, виши саветник у Сектору за царински систем и политику Министарства финансија.

Татјана Станић је подсетила да се Споразумом између Република Србија са сваком државом ЕФТА закључује споразум о пољопривредним производима на билатералној основи. Саставни део Споразума чини Протокол Б о дефиницији појма „производи са пореклом” и методама административне сарадње. Имајући у виду да се билатерални Споразум о пољопривредним производима између Републике Србије и Краљевине Норвешке, ради примене правила о пореклу робе, у члану 3. позива на одредбе Протокола Б који чини саставни део Споразума, потребно је изменити одредбе овог члана у овом споразуму, ради усклађивања са одредбама измењеног Протокола Б.

Она је истакла да предлог закона подразумева техничке измене и да нема финансијског ефекта.

На основу члана 156. став 3. Пословника Народне Скупштине, Одбор је једногласно (тринаест гласова за) одлучио да поднесе следећи

И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Измене Споразума о пољопривредним производима између Републике Србије и Краљевине Норвешке.

За известиоца Одбора на седници Народне скупштине одређена је др Александра Томић, председник Одбора.

Седница је завршена у 12,05 часова.

Седница је тонски снимана

СЕКРЕТАР ОДБОРА ПРЕДСЕДНИК

Тијана Игњатовић др Александра Томић